31987R3169
L 301/21
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 3169/87 НА КОМИСИЯТА
от 23 октомври 1987 година
за изменение на Регламенти (ЕИО) № 32/82, (ЕИО) № 1964/82 и (ЕИО) № 74/84 относно извършването на митническите формалности при износ на някои видове говеждо и телешко месо, за които се предоставят специални възстановявания
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Акта за присъединяване на Испания и Португалия,
като взе предвид Регламент (ЕИО) № 805/68 на Съвета от 27 юни 1968 г. относно общата организация на пазара на говеждо и телешко месо (1), последно изменен с Регламент (ЕИО) № 467/87 (2), и по-специално член 18, параграф 6 от него,
като има предвид, че Регламент (ЕИО) № 32/82 на Комисията (3), последно изменен с Регламент (ЕИО) № 2688/85 (4), определи условията за предоставяне на специални възстановявания при износ в сектора на говеждото и телешкото месо;
като има предвид, че Регламент (ЕИО) № 1964/82 на Комисията (5) определи условията за предоставяне на специални възстановявания при износ за някои видове обезкостено месо;
като има предвид, че Регламент (ЕИО) № 74/84 на Комисията (6) определи условията за предоставяне на специални възстановявания при износ за някои видове необезкостено говеждо и телешко месо;
като има предвид, че с цел улесняване на контрола на спазването на предвидените условия за предоставянето на специални възстановявания при износ от страна на компетентните органи, в посочените по-горе регламенти бяха предвидени някои конкретни процедури, и по-специално идентифицирането на продуктите чрез неизтриваема маркировка или чрез пломбиране; като има предвид, че прилагането на мерките, които понастоящем са предвидени от посочените по-горе регламенти с цел изключване на възможността за замяна на продукти, позволява да се осигури спазването на условията, изисквани за предоставянето на възстановяванията, единствено ако се предвиди, че във всички случаи формалностите по износа, както и при необходимост, операциите по разфасоване и обезкостяване трябва да бъдат извършени в държавата-членка, в която животните са заклани; като има предвид, че вследствие на това е необходимо посочените по-горе регламенти да бъдат изменени;
като има предвид, че мерките, предвидени в настоящия регламент, са в съответствие със становището на Управителния комитет по говеждо и телешко месо,
ПРИЕ НАСТОЯЩИЯ РЕГЛАМЕНТ:
Член 1
1. В член 2, параграф 2 от Регламент (ЕИО) № 32/82 първа алинея се заменя със следния текст:
„2. Това доказателство се представя под формата на сертификат по образеца, който фигурира в приложението, и се издава по заявление на заинтересованите лица от интервенционната агенция или от всеки друг орган, който е изрично посочен от държавата-членка, в която животните са заклани. Този документ се представя на митническите органи при извършването на митническите формалности по износа. Тези формалности се извършват в държавата-членка, в която животните са заклани.“
2. Към член 4 от Регламент (ЕИО) № 1964/82 се добавя следният параграф 4:
„4. Операциите по обезкостяване и извършването на митническите формалности по износа се извършват в държавата-членка, в която животните са заклани.“
3. Към член 4 от Регламент (ЕИО) № 74/84 се добавя следният параграф 5:
„5. Операциите по разфасоване и извършването на митническите формалности по износа се извършват в държавата-членка, в която животните са заклани.“
Член 2
Настоящият регламент влиза в сила на третия ден след публикуването му в Официален вестник на Европейските общности.
Прилага се по отношение на сертификатите, фигуриращи в приложенията към Регламенти (ЕИО) № 32/82, (ЕИО) № 1964/82 и (ЕИО) № 74/84, които се издават от 1 декември 1987 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 23 октомври 1987 година.